**ОТЧЕТЕН ДОКЛАД**

ЗА ДЕЙНОСТТА НА НЧ „ НАДЕЖДА – 1886“ С. ДИМЧА

ЗА ПЕРИОДА 01.01.2022г. 31.12.2022г.

Уважаеми дами и господа членове на НЧ „НАДЕЖДА – 1886“ с. Димча, уважаеми съмишленици, спомоществуватели и гости.

Няма държава в света, в която във всяко едно населено място, колкото и малко да е то, да не е извисила снага красива представителна сграда в самият му център. Сградата на местното Читалище. Място СВЕТИНЯ изградено с волните пожертвувания на народа. Средище на духовност, култура и просвещение пред което трябва да благоговеем, където трябва да отиваме с цялото си уважение. Място, което сме длъжни не само заради завета на предците си, а и заради собственото си самоуважение да пазим, да обогатяваме, да развиваме, да не го оставяме да пустее, защото тук са се подслонили вярата, надеждата и любовта народни.

От 19.03.2022г. Читалището в с. Димча е с нов ръководен екип. Председател – Иваничка Колева

Секретар – Тамара Маринова

Читалищни членове: Свилен Дончев, Росица Косева, Янко Ангелов

Членове на проверителна комисия: Йорданка Василева, Лиляна Андреева, Ивайло Иванов.

Към екипа през отчетния период април 2022г. - декември 2022г. работиха множество доброволни сътрудници, съидейници и спомоществуватели. Благодарение на екипната работа, вложените от всички тях труд, лично време и всякакъв вид средства, Читалищната дейност е в невиждан през последните 20 години възход. Читалище „НАДЕЖДА- 1886“ с. Димча стана пример на добри и полезни практики в цялата община та и извън нея. Проведени са над 30 разнообразни по тема, стил и характер инициативи както на територията на населеното място, така и извън него, като например участието ни във фестивала на обредния хляб организиран от Етнографски музей гр. Долна Оряховица и екскурзията до Исторически музей гр. Полски Тръмбеш. Към читалището продължава да работи библиотека с над 9200 тома художествена, техническа, учебна и всякаква друга литература. От 2022г. на разположение на читателите и посетителите са и над 600 тома новозакупени и дарени книги. Общия брой на читателите е 93-ма 27 от които са деца и 66 възрастни. В Читалището работи и твори група за художествено творчество с ръководител Йорданка Василева. За съжаление женската фолклорна група за народни песни е преустановила дейност още през 2020г. Към днешна дата едва 6 дами са заявили желание да се включат в нейния състав а основния проблем е липсата на музикален съпровод-ръководител. По този въпрос настоятелството работи и в най-скоро време се надяваме на успешен резултат. Имаме си и театрална трупа за пресъздаване на традиции и обичаи и представяне на кратки сценки и хумор. Тя е едва от няколко души притежаващи самороден талант и артистични качества , но се надяваме в бъдеще да събудим интерес и у други желаещи да се включат във формацията. За по малко от година обществеността на селото имаше възможността да се наслади и да участва в множество традиционни и нетрадиционни мероприятия. Отбелязахме подобаващо всички големи празници. В красивият парк „Гъбките“ през месец април деца и родители се събраха около обичани детски книжки, стихчета и приказки, по случай международния ден на детската книга. На Лазаровден красиви лазарки шетаха из село. Послания за здраве в едно с върбовите клонки получиха всички с имена на цветя на Цветница. През великденските празници се боядисваха и раздаваха яйца и наричания за здраве от малки и големи. През първия ден от месец май - деня на труда с дружните усилия на двайсетина ентусиасти почистихме парка на входният път откъм гр. Павликени, за да имаме още едно приятно място за отдих и развлечение. Гергьовска люлка се залюля за здраве на сред село а всички именници поздравихме подобаващо и за този празник. Изслушахме образователна беседа от учителката Виолета Николова в деня на Светите равноапостоли Кирил и Методий. Деня на българската просвета и култура 24-ти май събра пред училищната сграда множество деца и възрастни, за да отбележим един от най-българските празници на духовност и просвещение. Първият ден от месец юни пък, бе озарен от красив детски празник с много игри, музика, сладки лакомства и много детски смях. Общонародно тържество изпълнено с патриотизъм, стройни знаменосци и вой на сирена в центъра на селото обедини всички в деня на Ботев и загиналите за свободата на България. Имахме удоволствието в подредената етнографска сбирка на Читалището да изслушаме интересна беседа за това от къде и как е идвал хляба на трапезата на българите едно време поднесена любезно от Николинка Бъчварова. В ранното утро на Еньовден от красивите местности на Димча донесохме уханието на ароматните и лековити билки, свихме си Еньовски венец, насладихме се на билков чай, наричахме за здраве. Деца и младежи се трудиха над изработването на сандвичи и студена храна, за да могат да се справят сами когато мама е заета. Символично отрязахме „брадата“ за края на жътвата по Илинден. Включихме се в помощ на Църковното настоятелство за отбелязване на Храмовия празник, спретнахме си прекрасно посрещане на традиционния димчански сбор с луди народни хора и много веселие. В началото на есента в първите дни на месец септември направихме символично Заораване на димчанските ниви което да напомни на стопаните че е време за началото на земеделската работа. От кратко радиопредаване по местния радиовъзел си припомнихме историческите събития около съединението на Княжество България и Източна Румелия. В първия си учебен ден всички ученици получиха написаната от Паисий „История славянобългарска“ и пожелания за успешна учебна година. Попитахме чрез анонимна анкета хората в селото как възприемат деня на Независимостта на България и с разочарование узнахме, че те не се чувстват никак независими. Прожектирахме в читалищната библиотека тематичен филм за живота и творчеството на Паисий Хиляндарски по повод тройната годишнина -300 години от рождението, 60 години от канонизирането му за светец и 260 години от написването на История славянобългарска. Поднесохме поздравления и плодова изненада на възрастните хора в с.Димча в деня на техния празник 1-ви ноември. В деня на народните будители учители и читалищни дейци от селото удостоихме със заслужено внимание. Увлекателна и полезна здравна беседа за полезните за здравето ни храни в навечерието на зимните месеци по наша покана ни поднесе медицинска сестра Христинка Дамянова. В деня на Християнското семейство Църковния храм и Читалището ни бяха удостоени с вниманието на цял клас ученици от гр. Павликени и тяхната ръководителка. Поздравихме подобаващо и семейството с най-дългогодишен семеен съюз по случай тяхната благодатна сватба Йорданка и Петко Дончеви. За Никулден раздадохме рибена чорба и топла питка и поздравихме персонално повече от 10 именници. Поетично утро в памет на поета родом от село Димча Иван Павлов ни събра, за да си припомним моменти от неговият творчески и житейски път. Коледна фотосесия по идея на Тамара Маринова и с благородното съдействие на нашите английски приятели Каралайн и Стивън Уилкокс, запечатаха множество усмивки и празничен блясък. Коледари с песни и гайди огласиха селото по коледа и наричаха за здраве по къщите. Спретнахме си всеобща коледна веселба с неповторимия Дядо Коледа, много подаръци, фокуси и изненади. На димчанска сцена гостуваха самодейни танцови и театрални състави, дойде дори фокусник. За няколко месеца с упорит труд, постоянство и загриженост към българщината Читалищното ръководство, подкрепяно от съмишленици и спомоществуватели успя да обедини обществеността на с.Димча в името на просвещението, културата и духовните ценности. През цялото това време Проверителната комисия надлежно и отговорно следеше работата на настоятелството и упражняваше нужния контрол. Нарушения по отношение на финансовите операции и воденето на документация не са констатирани. Читалищата са самоуправляващи се и самоиздържащи се неправителствени организации от което става ясно, че те трябва да намерят начини и възможности да се самофинансират. Държавната субсидия покрива само и единствено заплатата на библиотекаря. Начините за самофинансиране не са никак много – рента от наем на земеделска земя, приходи от членски внос, от наем на помещения и от дарения. Нужни са остроумие, креативност, полезни контакти, разумен подход, дипломатичност, възможност за водене на преговори и много упоритост и търпение, за да се постигнат желаните резултати. В тази посока насочихме усилията си и се надяваме на успех.

В старанието си да подпомогне развитието на Читалищната дейност ръководния екип на Читалището проведе успешни преговори с арендаторите на земеделска земя в региона и успя да договори доста прилична сума като годишна рента за отдаването под наем на Читалищните земеделски земи в размер на 200лв. за декар (само за сравнение предишната вноска която заварихме беше в размер на 50лв за декар). Успяхме да привлечем повече от 30 нови членове, което донесе допълнителен приход от членски внос.(за сравнение до м. март 2022г. членовете наброяваха 51 души, към този момент те наброяват 87 души). Организирахме няколко благотворителни базара, приходите от които бяха внесени в касата на Читалището. Доста хора, повярвали в безкористната работа и добронамереност на Читалищното ръководство станаха дарители на парични суми, книги, старинни предмети и други, което обогати книжния фонд на библиотеката, етнографската сбирка и реквизита в Читалището, повишиха се и сумите в Читалищната каса. Не всичко обаче е толкова лъскаво. И над нашите глави са надвиснали облаци.

Влизайки в длъжност от 19.03.2022г. Читалищното настоятелство се натъкна на доста проблеми, както с неизрядно водена и непълна документация, така и със недобре стопанисани и занемарени помещения, книги, читалищен реквизит. Да се справим с всичко това е истинско предизвикателство за нас и сме убедени, че това няма да е скоро и няма да се случи без помощта на цялата общественост. Тук е момента да благодаря сърдечно на всички, пожертвали личното си време, сили, техника и пари в полза на общонародното Читалищно дело. Тук е и момента да се обърна към всички вас с молба – помагайте според желанието и възможностите си без да търсите отплата за това, защото Народното Читалище е нещото създадено от народа за народа, тоест от всички за всички. Първосъздателите, отделяли дори от залъка си са имали ясното съзнание че създават, съграждат, творят за нас, техните потомци. Ние трябва да последваме този велик пример и да съхраним тази светиня за нашите потомци. Да си потомък на велик народ като българския не е никак лек товар. Длъжни сме да го понесем на плещите си и за да ни е по леко, трябва да сме задружни, обединени, сплотени. Читалището е знамето, под което ще се съберат родолюбци и патриоти за честта на българския национален идеал. Читалището е трибуна на българските народни традиции и обичаи непогубени дори в годините на робство. Читалището е люлка на култура, просвета, знание, семейни ценности, родова памет и нестихваща обич към род и Родина. Тук не трябва да позволяваме словото да секне, българският език да се загуби, традициите да се забравят. Читалището разширява границите на българския дух и го прави безграничен. И ако Църквата е вярата, училището мъдростта, то Читалището е сърцето на народа ни. Това сърце трябва така да тупти, че да пробужда, да разтърсва, да завладява всеки ум и всеки човек нарекъл себе си БЪЛГАРИН.

Благодаря ви за вниманието.

Уважаеми дами и господа, преди да вземете думата за изказвания по отчетния доклад за дейността на Читалището с удоволствие искам да поднеса от името на читалищното ръководство скромен жест на внимание към човека ползвал най-активно библиотеката в чийто читателски картон са намерили място най-голям брой книги през 2022г. нашият читател на годината в категория възрастни е

КИРИЛКА НЕДЕЛЧЕВА ГЕОРГИЕВА.

а в категория деца - РУЯ ШУКРИЕВА

Имате думата за изказвания, мнения, предложения и допълнения по отчетния доклад.